Turkmaniston prezidenti rasmiy tashrif bilan Toshkentga keldi

O‘zbekiston Respublikasi Prezidenti Islom Karimovning taklifiga binoan Turkmaniston Prezidenti Gurbanguli Berdimuhamedov 2015-yil 7-oktabr kuni rasmiy tashrif bilan Toshkentga keldi. Bu haqda O‘zA xabar beradi.

Toshkent xalqaro aeroportida oliy martabali mehmonni O‘zbekiston Respublikasi Bosh vaziri Shavkat Mirziyoyev kutib oldi. Qisqa suhbatdan so‘ng Turkmaniston delegatsiyasi Ko‘ksaroy majmuida o‘zi uchun ajratilgan qarorgohga yo‘l oldi.
Turkmaniston Prezidentining O‘zbekistonga rasmiy tashrifi doirasidagi asosiy tadbirlar 8-oktabrga mo‘ljallangan.
Oliy darajadagi uchrashuvlar chog‘ida O‘zbekiston va Turkmanistonning siyosiy, savdo-iqtisodiy, transport va kommunikatsiyalar, madaniy-gumanitar va boshqa sohalardagi hamkorligining bugungi holati va uni yanada rivojlantirish istiqbollarini muhokama qilish, dolzarb mintaqaviy va xalqaro masalalar yuzasidan fikr almashish rejalashtirilgan.
Tashrif yakunlari bo‘yicha ikki davlat rahbarlarining Qo‘shma bayonotini qabul qilish, iqtisodiyot, transport, bojxona, turizm, fan-texnika, sog‘liqni saqlash va sport sohalaridagi o‘zaro manfaatli aloqalarni izchil rivojlantirishga doir qator hujjatlar imzolanishi mo‘ljallangan.